Preşedintele Klaus Iohannis a discutat joi, în cadrul întâlnirilor de la Congresul SUA, despre simplificarea procesului în ceea ce priveşte VisaWaiver şi a primit asigurări din partea senatorilor şi membrilor Camerei Reprezentanţilor că sprijină ridicarea vizelor pentru România.

”Preşedintele României a evidenţiat şi importanţa realizării de progrese concrete pentru includerea României în programul VisaWaiver. Atât senatorii, cât şi membrii Camerei Reprezentanţilor au asigurat că sprijină ridicarea vizelor pentru România şi că există un grup de lucru bi-partizan care face toate eforturile posibile pentru găsirea unor soluţii care, în limitele legislaţiei americane curente, ar putea simplifica procesul de accedere la acest program”, precizează Administraţia Prezidenţială.

De asemenea, oficialii au discutat relaţia dintre Uniunea Europeană şi Statele Unite ale Americii, Klaus Iohannis subliniind că România susţine întărirea relaţiei transatlantice. Şeful statului român a evidenţiat şi oportunităţile de extindere a parteneriatului economic dintre România şi SUA.

”Preşedintele Klaus Iohannis a subliniat capacitatea României de a contribui în mod concret la întărirea relaţiei transatlantice, subliniind că o relaţie puternică dintre SUA şi UE este vitală pentru viitorul comunităţii şi civilizaţiei democratice. Preşedintele României a evidenţiat şi oportunităţile concrete de extindere a cooperării Parteneriatului Strategic, în special pe palier economic, ţinând cont de mediul investiţional atractiv din România, care anul trecut a avut cea mai mare creştere economică din UE, dar şi de posibilitatea stimulării interesului oamenilor de afaceri români pentru piaţa americană, care este tot mai pronunţat”, mai precizează Preşedinţia.

Preşedintele Klaus Iohannis s-a întâlnit, în cadrul vizitei la Congresul SUA cu Preşedintele pro-tempore al Senatului SUA, Orrin Hatch, şi alţi membri ai Senatului SUA‎ (Senatorii Ron Johnson şi Ben Cardin), precum şi cu membri ai Camerei Reprezentanţilor (Robert Aderholt, Tim Walberg, Jackie Walorski, Devin Nunes, Col Paul Cook, Mike Rogers, Dana Rohrabacher,‎ George Holding şi Jim Banks), în cea mai mare parte membri ai Grupului de Prietenie (,,Caucus-ul’’) pentru România din Congresul american,‎ împreună cu co-presedintele Grupului, Michael Turner.‎

Cu ocazia întrevederilor la Congres, a fost organizată o ceremonie de decorare de către Preşedintele României a cinci membri ai Congresului SUA, cu Ordinul Naţional ,,Steaua României’’. Michael Turner, co-preşedinte al Grupului de prieteni ai României din Congresul Statelor Unite ale Americii, Devin Nunes, preşedintele Comitetului pentru informaţii din Camera Reprezentanţilor, Mike Rogers, preşedinte al Subcomitetului pentru forţe strategice, Jackie Walorski, membru în Grupul de prietenie pentru România şi Robert Aderholt, membru în Grupul de prietenie pentru România, au primit distincţiile pentru ”eforturile constante depuse în sprijinul aprofundării relaţiei bilaterale de Parteneriat Strategic dintre România şi SUA”.

Întâlnirea dintre Klaus Iohannis şi Donal Trump este elementul central al vizitei şefului statului român la Washington şi va fi un prilej pentru a discuta perspectivele Parteneriatului Strategic dintre România şi Statele Unite.

“Întrevederea celor doi înalţi oficiali va fi un excelent prilej pentru a discuta perspectivele de aprofundare şi extindere a Parteneriatului Strategic dintre România şi Statele Unite, pe toate palierele relevante, inclusiv în contextul în care în acest an se împlinesc 20 de ani de la lansarea acestuia. Astfel, Preşedintele Klaus Iohannis va aborda priorităţile de acţiune în cadrul relaţiei bilaterale şi va reconfirma angajamentul ferm al ţării noastre de a rămâne un aliat predictibil, stabil şi de încredere al Statelor Unite”, precizează într-un comunicat de presă Administraţia Prezidenţială.